Tasku keskuse I ja II korruse aatriumis on juba täna näha mõningaid klavereid, neid lisandub lähipäevil hulgaliselt, et reedel, 14. septembril avada suurejooneline klaverifestival "Tartu vaim ja klaver".
Mis või kes on Tartu Vaim? Festivali korraldaja Eesti Rahvuslik Klaverimuuseum läheneb nendele küsimustele omal moel – klaveri kaudu, sest paljudel Tartu vaimu kandjatel on olnud tihe side selle pilliga. Nimelised klaverid räägivad oma lugusid, mis püsivad inimeste meeltes aastakümneid. Rea Tartu tuntud inimeste klavereid eksponeerimegi klaverinäitusel - näha saab 24 imelist instrumenti.
Näeme ka Tartus valmistatud klavereid – needki kannavad Tartu Vaimu ja teavet Tartust kui klaveriehituse linnast, kus 223 aasta jooksul on valmistatud 21 erinevat klaverit.
Klaveritega haakuvad stendinäitused eesti klaveriehituse ajaloost, Ernst Hiisist ja Eestit külastanud kuulsatest pianistidest; klaverikontsertidel kõlab muusika näituse ajaloolistel klaveritel, toimuvad sümpoosion ja klaverialased loengud.
Festivali avakontsert toimub reedel kell 18 Tasku keskuse I korruse aatriumis. Kontserdil astuvad üles tuntud pianistid Kadri-Ann Sumera, Tanel Joamets, Andre Hinn, Helen Põldmäe, Ele Sonn, klaveriduo Jorma Toots - Ebe Müntel. Kaastegev on Tõnis Mägi. Õhtut juhibAin Mäeots.
Festival toimub 14. septembrist 14. oktoobrini. Lisaks ülaltoodule on igal laupäeval kell 13 nonstop-kontserdid, kus saab noori pianiste kuulata. Kõik festivali üritused on publikule tasuta.
Kogu programmi näeb: http://www.tasku.ee/Uudised/Taskus_on_Klaverifestival!
Lisainfo: Alo Põldmäe, festivali kunstiline juht, tel 529 9137
Kristel Tannik
Tasku keskus
Turundus- ja kommunikatsioonijuht
tel 53 408 873